
WYTHNOS 4: HOLI, GWRTHRYFELA, ACHUB
Yr wythnos hon byddwn yn canolbwyntio ar Gristnogion Irac. 

RHYBUDD YNGLŶN Â GWEFANNAU ALLANOL! 
Mae adroddiadau yn y cyfryngau am gyflawni erchyllterau ofnadwy ar Gristnogion yn Irac: os penderfynwch ymchwilio ymhellach i’r pwnc trwy Beiriant Chwilio fel Google, byddwch yn ofalus iawn. Mae rhai gwefannau yn cynnwys delweddau graffig dros ben. Cyn belled ag y gwyddom, nid yw unrhyw wefan allanol y mae CTBI yn gysylltiedig â hi yn cynnwys delweddau o’r fath ac nid ein cyfrifoldeb ni mohonynt.
Esboniad Beiblaidd
Numeri 21.4-9; Ioan 3.14-21 
Yn yr anialwch y cychwynasom ar ein taith twy’r Garawys. Wrth inni gyrraedd Wythnos 4, fe gawn Bobl Dduw yn yr anialwch, ac yn gwrthryfela. Roedd y siwrnai hir ac anodd wedi eu gwneud yn ddiamynedd, eu gobeithion a’u breuddwydion fel pe baent yn cilio, a hwythau’n newynog a sychedig ac yn methu â gweld dim ond marwolaeth yn ymrithio o’u blaen. Cofnoda Llyfr Numeri ddau achlysur pan y mae’r bobl yn cwyno wrth Moses: mae’r cyntaf, ym Mhennod 14, yn cofnodi hefyd pa mor amyneddgar yw Moses â hwy. Ond pan ddychwel yr ymdeimlad o anobaith ym Mhennod 21, mae’n ymateb â symbol o sicrwydd – delw bres o sarff – y cânt, cyhyd ag y bydd Duw yn eu bendithio, eu hachub a’u gwaredu.

Gall y cyfeiriad at yr achlysur hwn yn Ioan Pennod 3 achosi penbleth i ddarllenydd o Gristion: pam fod un o ymadroddion enwocaf y Testament Newydd yn cael ei ragflaenu trwy gyfeirio at Moses yn dyrchafu’r sarff yn yr anialwch! Ond, fel y gwelsom, roedd y sarff yn arwydd i’r Israeliaid o addewid ffyddlon Duw o achubiaeth. Manylu ar hyn y mae Iesu yn ei sgwrs â Nicodemus: mae ffyddlondeb ac, yn bwysicach, cariad Duw at y byd yn gyfryw fel ei fod yn ei roi ei hun. Achub y byd y bydd hyn, nid ei gondemnio. 
Fodd bynnag, nid dweud y mae Iesu “Carodd Duw ei Bobl Ddewisedig  gymaint” na hyd yn oed “Carodd Duw yr Eglwys gymaint: na “Carodd Duw Gristnogion gymaint” – mae ei gariad yn gariad digollfarn at yr holl fyd. Yng nghanol y dioddefaint diamgyffred y mae llawer o Gristnogion Irac yn ei brofi heddiw, mae’r geiriau hyn yn sicrwydd na fydd Duw yn ei gariad byth yn cefnu ar y sawl sy’n dioddef; maent yn ein herio hefyd i  beidio ag ymateb â chasineb a chollfarn, ond mewn modd a fydd yn adlewyrchu cariad Duw yng Nghrist, y cariad sy’n ein rhyddhau a’n hachub. 
Pwy yw Cristnogion Irac?
Yn Irac y mae rhai o’r cymunedau Cristnogol hynaf yn y byd. Caldeaid ac Asyriaid ydynt o ran hil. Cyn yr ymosodiad dan arweiniad yr Unol Daleithiau yn 2003, amcangyfrifid bod y boblogaeth Gristnogol rhwng 5 ac 8% (ychydig dan 2 filiwn). Arweiniodd y rhyfel a’i ganlyniadau at exodus sylweddol o Gristnogion o Irac, ac mae eu nifer erbyn hyn cyn lleied â 200,000. Catholigion Caldeaidd yw’r gymuned Gristnogol fwyaf, ac y mae cymunedau sylweddol o Gristnogion yn perthyn i Eglwys Uniongred Syria ac i Eglwysi Uniongred eraill fel Eglwys y Dwyrain ac Eglwys Asyriaidd y Dwyrain. Mae hefyd eglwysi’n perthyn i Eglwys Uniongred Armenia, yr Eglwys Gatholig Felcaidd, ac Eglwys Uniongred Gwlad Groeg, yn ogystal â nifer fechan o Eglwysi Protestannaidd. 

Am wybodaeth fwy manwl arm Gristnogaeth yn Irac, gweler y Sefydliad Cymorth a Chymod yn y Dwyrain Canol (http://frrme.org/).
Sut beth yw bod yn Gristion yn Irac?
At Wythnos 4 yr adnoddau Garawys ni fu’n bosibl rhoi hanes Cristnogaeth yn Irac heddiw. Mae’r exodus o Gristnogion ers Rhyfel Irac o Irac i Syria, Gwlad yr Iorddonen ac ymhellach, a chynnydd brawychus y mudiad Gwladwriaeth Islamaidd (IS) wedi ei gwneud hi bron yn amhosibl i’r rhan fwyaf o Fudiadau nad ydynt yn perthyn i’r Llywodraeth  fynd i lawer rhan o’r wlad. Mae’r cyfryngau’n llawn storïau am lofruddio ac arteithio Cristnogion a dinistrio hen eglwysi a mynachlogydd. Ac er y dylem fod yn ymwybodol o’r erchyllterau hyn, dylem gadw pethau’n cytbwys trwy beidio ag edrych ar y delweddau hynod dreisgar sydd ar y rhyngrwyd, am fod hynny  nid yn unig yn peri gofid ond hefyd yn chwarae i ddwylo’r sawl sy’n eu cyflawni.  
Mae hanes dinas Mosul yn rhoi un olwg ar sut beth yw bod yn Gristion yn Irac. Ers canrifoedd bu Mosul ag un o’r poblogaethau Cristnogol mwyaf yn y wlad. Bu’r Cristnogion yn byw ochr yn ochr â’u cymdogion Mwslimaidd am genedlaethau. Yn Mosul y mae rhai o’r eglwysi a’r mosgiau mwyaf hynafol, a bu’r ddinas yn ganolfan i ddefosiwn crefyddol a dysg yn y Dwyrain Canol. Yr oedd hi, mewn sawl ffordd, y ddinas ryng-ffydd ddelfrydol – pobl o wahanol grefyddau’n cyd-fyw â’i gilydd, y naill yn parchu’r llall. Eto, pan ymosododd y mudiad Gwladwriaeth Islamaidd (IS), fe beryglwyd y Cristnogion a lleiafrifoedd eraill ar unwaith. Ffodd llawer ohonynt ar ôl cael eu gorfodi i ddewis rhwng troi’n Fwslimiaid neu farw; doedd gan rai ddim dewis ond aros, ac mae eu tynged yn ansicr. Dinistriwyd eglwysi a mynachlogydd a llyfrgelloedd hynafol, a chwalwyd hyd yn oed fosgiau nad oedd y mudiad Gwladwriaeth Islamaidd yn eu cymeradwyo. 
Unwaith, fe ddywedodd y diweddar Rabi Hugo Gryn, a oedd wedi goroesi Auschwitz, nad oedd arno eisiau byw mewn cymdeithas lle na fyddai’n adnabod ei gymydog. Yr awgrym oedd y byddai cymdeithas lle y byddem yn gwir adnabod a pharchu ein gilydd yn atal y fath weithredoedd annynol. Awgryma hanes Mosul, fodd bynnag, y gall nad yw cymdogaeth dda, yn wyneb y fath gasineb a thrais eithafol, yn ddigon. 
Darllenwch alwad Cyngor Eglwysi’r Byd am weithredu dros Gristnogion Irac: http://www.oikoumene.org/en/press-centre/news/wcc-calls-for-urgent-action-in-Irac
Cwestiynau i’w trafod
1. Sut y dylai’r gymuned ryngwladol ymateb i’r ymosodiadau ar leiafrifoedd crefyddol, gan gynnwys Cristnogion, yn Irac (ac mewn lleoedd eraill)?

2. A fyddai o bwys gennych pe na bai unrhyw bresenoldeb Cristnogol ar ôl yn y Dwyrain Canol?  

3. Yng ngoleuni digwyddiadau yn Irac ar yr amser hwn, a yw’n bosibl ymateb heb gondemnio? 

Gweddi
Dduw achubol,
gweddïwn ar iti fod gyda dy eglwys
a phawb sy’n dioddef yn Irac ar yr amser hwn.

Bydd di yn nerth ac yn obaith iddynt.
Cysura hwy a’u hamddiffyn.
Arweinied dy Ysbryd genhedloedd y byd
i ymateb â thrugaredd a chyfiawnder a doethineb,

a bydd gyda phawb sy’n gweithio dros gymod a heddwch. 

Gweddïwn hyn yn enw Iesu Grist ein Gwaredwr.

Amen. 


